Holger K. Nielsen (SF), 2010-05-25:
Jamen også tak for en – synes jeg – positiv debat, vi har haft i dag, og tak for ministerens afsluttende bemærkninger.
Jeg var faktisk ikke klar over, at vi var med i den her 10-lande-gruppe under NPT-konferencen.
Jeg synes, at det er meget positivt, at vi mere aktivt går ind i det arbejde, som en række lande med Norge som meget aktiv deltager, men også Australien og andre, faktisk har medvirket i i adskillige år.
Hvis det kan fortsættes fra den danske regerings side, synes jeg, at det er fantastisk positivt.
Der har været lidt debat om Iran her i salen i dag.
Jeg deler helt hr. Mogens Lykketofts betragtninger om, at det jo næppe er USA, der kan løse problemet med de iranske forsøg på muligvis at lave kernevåben.
Der skal andre lande til.
Derfor er det dybt positivt, at Brasilien går ind og forsøger at finde en løsning.
Sagen er den, at der ingen andre muligheder er, end at vi på den ene eller den anden måde får presset/overtalt Iran til at opgive deres forehavende.
Der findes jo ingen militære sanktioner i forhold til Iran.
Det ved vi godt at der ikke er.
Det er også det, der bliver løsningen der.
I det hele taget hænger det her jo også sammen med, at Mellemøsten er det mest giftige sted, hvad angår hele kernevåbenspredningen, med Iran, der måske forsøger at udvikle kernevåben, med Israel, der har atomvåben, med Pakistan, et dybt ustabilt land, der har atomvåben, med Indien, der har atomvåben – det vil sige: et område, som er dybt, dybt ustabilt og i virkeligheden spækket med atomvåben.
Derfor synes jeg også, at man er nødt til at inddrage hele kernevåbenspørgsmålet i den mellemøstenstrategi, som man måtte have.
Det er en væsentlig forudsætning for at få skabt stabilitet i Mellemøsten, at man får afrustet med hensyn til kernevåben og får skabt en atomvåbenfri zone i Mellemøsten omfattende Israel, og naturligvis også Pakistan, Indien og andre i regionen.
Som sagt synes jeg, at det har været en positiv debat, og jeg er glad for, at regeringen tager det her alvorligt.
Vi er stadig væk uenige om de taktiske atomvåben i Europa.
Jeg forstår stadig væk ikke, at regeringen ikke vil støtte Norge, Luxembourg, Tyskland – Belgien, så vidt jeg husker – og andre lande, som forsøgte at få rejst en debat om de amerikanske taktiske atomvåben, der befinder sig i Europa.
Ja, vi skal være enige, men derfor kan man da godt have en diskussion, før man kommer til en eventuel enighed.
Derfor synes jeg, at det var ærgerligt, at Danmark ikke støttede det.
Jeg synes faktisk, at det blev sagt meget klart i den fælles artikel, som Carl Bildt, den svenske udenrigsminister, og Radek Sikorski, den polske udenrigsminister, skrev i New York Times den 2. februar, hvor de skriver følgende – og det skal være det sidste, jeg siger her:
En ting er absolut klar, og det er, at vi stadig væk står over for sikkerhedsudfordringer i Europa i dag og i morgen, men uanset hvilken vinkel man ser det fra, har atomvåben ingen rolle at spille for at løse disse udfordringer.
Vi står med en masse udfordringer, men kernevåben i Europa til løsning af europæiske konflikter hører en svunden tid til.
Vi var nogle, der ikke troede på det dengang – der er vi så uenige med hr. Søren Espersen, o.k. – men i dag giver det ingen mening at have en forestilling om, at man kan løse konflikterne med kernevåben.
Derfor er det så vigtigt, at vi også tager det spørgsmål op, altså om de taktiske atomvåben.
Men o.k., tak for en god debat og tak for ministerens besvarelse og tak for, at vi nu får en yderligere fokusering på det her område i dansk udenrigspolitik.